Franciaország 2018

2018. 03. 15-én reggel 4 órakor indultunk utunkra. A csoportot 52 diák és 4 tanár alkotta, meg volt 2 buszsofőrünk is. Az egész napos utazásunk végén, Olaszországban, Alessandriában töltöttünk egy éjszakát, egy csendes kolostorban. Innen indultunk másnap reggel tovább Monaco felé. Monacoba érve, miután végigmentünk a lenyűgöző tengerparti úton, először az Óceanográfiai Múzeumot látogattuk meg.

Hatalmas akváriumok, tengeri állatok, és a tetőről gyönyörű kilátás az egész városra. Ezután egy autós múzeumot is megnéztünk, ahol a régi és új sportkocsik sora állt. Majd szabadprogram következett, gyalogosan bejártuk Monacót, megnéztük a híres Casinót, a házóriások között megbújó Japánkertet és a kikötőt.

Másnap francia karikatúrákon nevethettünk Antibes-ban, majd bejártuk a középkori kisvárost. A mediterrán piac gazdag kínálata mindenkit lenyűgözött. Picasso egyik híres szobra áll a tengerparton, ahol szerencsénkre gyönyörű napsütéses időben sétálhattunk végig. Szép idő fogadott bennünket Cannes-ban is, ahol a Filmfesztivál klasszikus helyszíne után ismét a tengerpart napsütötte, fehér homokja és a csillogó kék tenger kötött le bennünket..

A parfüm hazájába, Grasse-ba, is ellátogattunk, ahol idegenvezetővel nézhettük végig a parfümkészítés folyamatát. Számos parfümöt megszagolhattunk, illatok kavalkádja vett minket körül. A várost is volt időnk megnézni, újabb nagyon szép helyet járhattunk körbe. Ez volt az egyetlen nap, amikor az eső nehezítette utunkat.

A tenger azúrkék színe és a parfümök illata után visszautazhattunk az időben és római kori emlékek sorát néztük meg. Egy mai napig működő arénát és a gyönyörű antik templomot, a Maison Carrée-t Nimes-ben, majd amphiteatrumot és egy ókori színházat Arles-ban, és szerencsére ismét volt egy kis időnk kisebb csoportokban várost nézni. A napunkat a Pont-du-Gard-nál zártuk, ezen a grandiózus, rómaiak által épített vízvezetéken nézhettük meg a naplementét.

Egy napot töltöttünk Camargue-ban, a hatalmas természetvédelmi területen. A Rhone deltája a híres fehér lovak, fekete bikák és a rózsaszín flamingók otthona. Ezen a napon volt a meglepetés programunk, ami picit szeles, azonban élvezetes hajókázás volt a folyódeltában, ahonnan egy másik oldalról nézhettük meg a parkot.

Ha már Provence, akkor Avignon sem maradhatott ki. A híres avignoni hídon „átsétálhattunk”, a hatalmas pápai palotát megcsodálhattuk, ezután ebben a hangulatos kisvárosban is volt szabadidőnk, hogy innen se menjünk el üres kézzel, szuvenírekért is jártunk sokfelé.

Orange-ban egy újabb római kori színház maradványait láttuk, többen kipróbálták a színpadi szereplést is, míg mások ellenőrizték a nézőtér akusztikáját. Különleges, hogy ez a római kori emlék is színházi előadások helyszíne napjainkban is.

Utolsó franciaországi napunkat Moustiers Sainte-Marie-ban kezdtük. Itt egy zarándoktemplomhoz mehettünk fel, ahonnan gyönyörű kilátás tárult elénk. Ahogy újra buszra szálltunk, és Franciaország legnagyobb kanyonjában, a verdoni táj szépségétől elállt a szavunk. Többször megálltunk a kanyargós úton, hogy megörökíthessük a kilátást, ami mindenkit elkápráztatott. Hétágra sütött a nap, ami meg-megcsillant a vízen és a fehér, csipkézett hegygerincen.

Utolsó franciaországi élményünk mentoni szállásunk volt, ahol a szobáink ablakai a tengerpartra nyíltak, csodálatos hajnali látványt nyújtva.

Másnap reggel, megörökítve a parton a napfelkeltét, innen indultunk haza, és egy egész napos út után boldogan, rengeteg új élményekkel gazdagodva borultunk családtagjaink nyakába.

Venyingi Fanni, Kaptás Flóra 10.A